2015. gada . Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas kārtība**

**pasākumam “Dabas katastrofās un katastrofālos notikumos cietušā lauksaimniecības ražošanas potenciāla atjaunošana un piemērotu profilaktisko pasākumu ieviešana”**

Izdoti saskaņā ar Lauksaimniecības un lauku attīstības

likuma 5. panta ceturto daļu

**1. Vispārīgie jautājumi**

1. Noteikumi nosaka kārtību, kādā piešķir valsts un Eiropas Savienības atbalstu (turpmāk – atbalsts) šāda pasākuma “Dabas katastrofās un katastrofālos notikumos cietušā lauksaimniecības ražošanas potenciāla atjaunošana un piemērotu profilaktisko pasākumu ieviešana” apakšpasākumiem:

1.1 “Atbalsts profilaktiskajiem pasākumiem, lai mazinātu epizootiju un epifitotiju iespējamās sekas”;

1.2. “Atbalsts ieguldījumiem no epizootijas un epifitotijas cietušo lauku saimniecību ražošanas potenciāla atjaunošanā”.

2. Lauksaimniecības ražošanas potenciāls šo noteikumu izpratnē ir saimniecībā esošie dzīvnieki, kas reģistrēti saskaņā ar normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas kārtību, un ilggadīgie augi, kas ir nepieciešami Līguma par Eiropas Savienības darbību I pielikumā minētās primārās lauksaimniecības produkcijas ražošanai.

3. Projekta iesniegumu pieņemšanu izsludina, projekta iesniegumus iesniedz, vērtē un atlasa, lēmumu pieņem un paziņo, kā arī atbalstu pieprasa saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā.

4. Atbalstu piešķir saskaņā ar Eiropas Parlamenta un Padomes 2013.gada 17.decembra Regulas (ES) Nr.1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes regulu (EK) Nr.1698/2005 (Eiropas Savienības Oficiālais Vēstnesis, 2013.gada 20. decembris, Nr. L347) (turpmāk – Regula Nr.1305/2013) 18.pantu.

5. Atbalsta pasākuma īstenošanas vieta ir Latvijas Republikas teritorija.

**2. Atbalsts apakšpasākumā “Atbalsts profilaktiskajiem pasākumiem, lai mazinātu epizootiju un epifitotiju iespējamās sekas”**

**2.1. Atbalsta saņemšanas nosacījumi**

6 Apakšpasākuma mērķis ir sniegt atbalstu dzīvniekiem sevišķi bīstamo infekcijas slimību (turpmāk - epizootiju) un augu karantīnas organismu (turpmāk - epifitotiju) riska mazināšanai atbilstoši šo noteikumu 1. pielikuma slimību sarakstam.

7. Atbalsta pretendents ir fiziska vai juridiska persona vai lauksaimnieku grupa (vairāki atbalsta pretendenti, kas kopīgi īsteno vienu biodrošības vai profilaktisko pasākumu), kas nodarbojas ar primārās lauksaimniecības produkcijas ražošanu un ir sagatavojusi biodrošības pasākumu ieviešanas plānu (turpmāk – biodrošības plāns) saskaņā ar normatīvajiem aktiem par biodrošības pasākumu kopumu dzīvnieku turēšanas vietās vai fitosanitāro pasākumu ieviešanas plānu (turpmāk – fitosanitārais plāns), ko noteicis Valsts augu aizsardzības dienests saskaņā ar Augu aizsardzības likumu.

**2.2. Attiecināmās izmaksas un atbalsta intensitāte**

8. Attiecināmajās izmaksās ietver žogu iegādes izmaksas, žogu un dezinfekcijas bedru uzstādīšanas vai ierīkošanas izmaksas, kā arī dezinfekcijas paklāju, pulverizatoru, dezinfekcijas aprīkojuma, aizsargapģērba (izņemot vienreizlietojamā apģērba) un slēgto konteineru iegādi.

9. Atbalsta intensitāte ir:

9.1. 80  procentu no attiecināmām izmaksām – profilaktiskajiem pasākumiem, kurus īsteno viens atbalsta pretendents;

9.2. 100  procentu no attiecināmām izmaksām – profilaktiskajiem pasākumiem, kurus kopīgi īsteno lauksaimnieku grupa.

10. Šajā apakšpasākumā atbalstu nepiešķir par epizootijas vai epifitotijas dēļ zaudētiem ienākumiem, kā arī nav pieļaujama pārmērīga kompensācija, apvienojot šo apakšpasākumu ar citiem valsts vai Eiropas Savienības atbalsta instrumentiem vai privātām apdrošināšanas shēmām.

11. Biodrošības vai fitosanitārajā plānā paredzēto profilaktisko līdzekļu iegādē ievēro normatīvajos aktos par iepirkuma procedūras piemērošanu noteiktās prasības. Izvēlēto piedāvājumu apliecina ar vismaz divu derīgu piedāvājumu salīdzināšanu konkrētai iegādei vai izmaksām neatkarīgi no iepirkuma procedūras veida.

**3. Atbalsts apakšpasākumā “Atbalsts ieguldījumiem no epizootijas un epifitotijas cietušo lauku saimniecību ražošanas potenciāla atjaunošanā”**

**3.1. Atbalsta saņemšanas nosacījumi**

12. Apakšpasākuma mērķis ir sniegt atbalstu šo noteikumu 1.pielikumā noteikto epizootiju un epifitotiju radīto zaudējumu seku novēršanai, nodrošinot lauksaimnieciskās ražošanas potenciāla atjaunošanu, tostarp pieļaujot analogu lauksaimniecības ražošanu, kā arī dzīvnieku vai ilggadīgo augu stādu iegādi, izņemot viengadīgu augu stādu iegādi un to stādīšanu.

13. Atbalstu piešķir fiziskai vai juridiskai personai, kas nodarbojas ar primārās lauksaimniecības produkcijas ražošanu, ja:

13.1. Pārtikas un veterinārais dienests vai Valsts augu aizsardzības dienests (turpmāk – kompetentās iestādes) ir atzinis, ka notikusi epizootija vai epifitotija;

13.2. epizootija vai epifitotija, vai pasākumi, kas pieņemti, lai izskaustu vai apturētu augu kaitīgo organismu invāziju (tajā skaitā augu slimību vai kaitēkļu invāziju), saimniecībā ir bijuši par iemeslu lauksaimniecības potenciāla iznīcināšanai vismaz 30 procentu apmērā. Lauksaimniecības ražošanas potenciāla zudumu aprēķina, pamatojoties uz kompetento iestāžu sastādītu aktu par iznīcinātu lauksaimniecības ražošanas potenciālu epizootijas vai epifitotijas dēļ.

**3.2. Attiecināmās izmaksas un atbalsta intensitāte**

14. Attiecināmajās izmaksās ietver:

14.1. dzīvnieku iegādes izmaksas, kas ir līdzvērtīgas zaudējumiem;

14.2. alternatīvu sugu dzīvnieku iegādes izmaksas, ja ir pierādāma iegādājamās sugas un aizstājamās sugas dzīvnieku ražošanas potenciāla līdzvērtība;

14.3. ilggadīgo augu stādu (ar augu pasi) iegādes un to atjaunošanas izmaksas, kas ir līdzvērtīgas nodarītajiem zaudējumiem;

14.4. vispārējās izmaksas saskaņā ar Regulas Nr.1305/2013 45.panta 2.punkta c) apakšpunktu un nepārsniedz piecus procentus no kopējām attiecināmajām izmaksām.

15. Šķirnes lauksaimniecības dzīvnieku iegādes izmaksas ir attiecināmas, ja atbalsta pretendents iesniedz dokumenta kopiju (uzrādot oriģinālu), kas atbilstoši normatīvajiem aktiem par pārdošanai paredzēta vai Latvijā ievedama šķirnes lauksaimniecības dzīvnieka, tā spermas, olšūnas un embrija izcelsmes sertifikātu izsniegšanu apliecina lauksaimniecības dzīvnieku izcelsmi.

16. Atbalsta intensitāte ir 100 procentu no attiecināmajām izmaksām.

17. Atbalsta apmēra noteikšanai SIA “Latvijas Lauku konsultāciju un izglītības centrs” aprēķina epizootijas vai epifitotijas dēļ saimniecībai radīto zaudējumu vērtību un lauksaimniecības ražošanas potenciāla atjaunošanai nepieciešamās izmaksas (atkarībā no aktuālās tirgus cenas) atņemot kompensāciju, kas piešķirta saskaņā ar normatīvajiem aktiem par kārtību, kādā piešķir dzīvnieku īpašniekam kompensāciju par zaudējumiem, kas radušies valsts uzraudzībā esošās dzīvnieku infekcijas slimības vai epizootijas uzliesmojuma laikā, un par kārtību, kādā piešķir kompensāciju par fitosanitāro pasākumu izpildi (turpmāk – kompensāciju noteikumi).

18. Ja atbalsta pretendents, gada laikā pēc pēdējā maksājuma saņemšanas atbilstoši kompensācijas noteikumiem, pieņēmis lēmumu pārstrukturizēties uz alternatīvu sugu dzīvnieku vai ilggadīgo augu audzēšanu, SIA “Latvijas Lauku konsultāciju un izglītības centrs” atbalsta apmēra noteikšanai aprēķina pārstrukturizēšanās izmaksas (atkarībā no aktuālās tirgus cenas), lai sasniegtu iepriekšējā ražošanas līmeņa finanšu rādītājus, atņemot valsts samaksāto kompensāciju, kas piešķirta saskaņā ar kompensāciju noteikumiem.

19. Apakšpasākumā atbalstu nepiešķir par epizootijas vai epifitotijas dēļ zaudētiem ienākumiem, kā arī nav pieļaujama pārmērīga kompensācija, apvienojot šo apakšpasākumu ar citiem valsts vai Eiropas Savienības atbalsta instrumentiem vai privātām apdrošināšanas shēmām. Atbalstu nepiešķir, ja par tiem pašiem zaudējumiem atbalsta pretendents saņem apdrošināšanas atlīdzības kompensāciju.

20. Projekta iesniegumā paredzētos dzīvniekus vai ilggadīgos augu stādus iegādājas, ievērojot normatīvo aktu prasības par iepirkuma procedūras piemērošanu. Izvēlēto piedāvājumu apliecina vismaz divu derīgu piedāvājumu salīdzināšana neatkarīgi no iepirkuma procedūras veida.

21. Atjaunotais lauksaimniecības ražošanas potenciāls saimnieciskajā darbībā tiek izmantots ne mazāk kā piecus gadus pēc lauksaimniecības ražošanas potenciāla iegādes, izņemot īpašus apstākļus (izbeidzies dzīvnieka produktīvais vecums, dzīvnieks saslimis vai miris dabiskā nāvē, noticis nelaimes gadījums, kurā dzīvnieks daļēji cietis un nav ārstējams, augs gājis bojā slimības, kailsala vai stipra sala dēļ, citos īpašos apstākļos, kurus nevarēja paredzēt vai kuru izraisīja nepārvarama vara (force majeure)).

22. Ja šo noteikumu 21.punkta prasība nav izpildīta, Lauku atbalsta dienests atbalsta summu samazina vai pieņem lēmumu par atbalsta atmaksu saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā, izņemot, ja atbalsta pretendents viena mēneša laikā pēc notikuma Lauku atbalsta dienestā iesniedz īpašos apstākļus apliecinošu dokumentu un detalizētu aprakstu par šo apstākļu iestāšanos.

**4. Pieteikšanās atbalstam un projekta iesniegumu vērtēšana**

23. Lai pieteiktos atbalsta saņemšanai, pretendents Lauku atbalsta dienestā iesniedz:

23.1. projekta iesniegumu ([2. pielikum](http://likumi.lv/doc.php?id=181375#piel1)s);

23.2. biodrošības vai fitosanitāro plānu, profilaktisko pasākumu gadījumā;

23.3. lauksaimniecības ražošanas potenciāla atjaunošanas gadījumā:

23.3.1. kompetentās iestādes atzinumu par to, ka notikusi epizootija vai epifitotija, un akta kopiju par iznīcināto lauksaimniecības ražošanas potenciālu;

23.3.2. šo noteikumu 13.2. apakšpunktā, kā arī 17. un 18.punktā minēto aprēķinu;

23.4. atbalsta pretendenta parakstītu deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā;

23.5. cenu aptauju vai iepirkuma procedūru apliecinošu dokumentu kopijas;

23.6. apliecinājumu, ka pretendents nav saņēmis apdrošināšanas kompensāciju vai apliecinājumu par saņemto apdrošināšanas kompensāciju, norādot apdrošināšanas kompāniju un saņemto kompensācijas apmēru.

24. Ja pēc projektu iesniegumu izvērtēšanas iesniegto projektu īstenošanai pieteiktais publiskais finansējums pārsniedz konkrētajā kārtā pieejamo finansējumu, priekšroka saņemt atbalstu ir pretendentam, kas projekta darbības īsteno teritorijā ar mazāku novada attīstības indeksu. Ja novadu attīstības teritorijas indekss ir vienāds, priekšroka saņemt finansējumu ir pretendentam, kas projekta darbības īsteno teritorijā, kurā epizootija vai epifitotija procentuāli ir skārusi lielāku platību no visas Latvijas teritorijas vai novada.

**5. Atbalsta piešķiršanas kārtība**

25. Atbalstu izmaksā, pamatojoties uz faktiskajām attiecināmajām izmaksām atbilstoši apstiprinātajam projekta iesniegumam vai uz maksājuma pieprasījumu saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā un pārskatu par projekta īstenošanas rezultātiem atbilstoši šo noteikumu 3.pielikumam.

26. Projekta īstenošanas laikā atbalsta pretendentam ir tiesības lēmumā par projekta iesnieguma apstiprināšanu noteiktajā termiņā vienu reizi pieprasīt un saņemt priekšapmaksu ne vairāk kā 80 procentu apmērā no piešķirtā atbalsta, iesniedzot Lauku atbalsta dienestā priekšapmaksas pieprasījumu saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā un tam pievienojot preču piegādātāju, darbu izpildītāju vai pakalpojumu sniedzēju priekšapmaksas rēķinus par projekta īstenošanas darbībām.

27. Pēc priekšapmaksas pieprasījuma atbalstu piešķir šādā kārtībā:

27.1. Lauku atbalsta dienests 30 kalendāra dienu laikā pēc šo noteikumu 26.punktā minēto dokumentu saņemšanas pārbauda to atbilstību un pārskaita maksājumu uz atbalsta pretendenta atvērto norēķinu kontu Valsts kasē;

27.2. atbalsta pretendents preču piegādātājiem, darbu izpildītājiem vai pakalpojumu sniedzējiem samaksā pilnā apmērā no Valsts kasē atvērtā norēķinu konta;

27.3. pēc projekta īstenošanas atbalsta pretendents divu nedēļu laikā Lauku atbalsta dienestā saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā iesniedz maksājuma pieprasījumu par Lauku atbalsta dienesta apstiprinātajā projekta iesniegumā paredzēto pasākumu faktiskajām attiecināmajām izmaksām, izdevumus apliecinošus dokumentus, un pārskatu par projekta īstenošanas rezultātiem atbilstoši šo noteikumu 3.pielikumam;

27.4. Lauku atbalsta dienests izskata maksājuma pieprasījumu un atbalsta pretendenta iesniegto pārskatu par projekta īstenošanas rezultātiem. Ja tajā ietvertie izdevumi ir atbilstoši, Lauku atbalsta dienests apstiprina attiecināmo izdevumu summu, sagatavo maksājuma uzdevumu par faktisko attiecināmo izdevumu atmaksu atbilstoši projekta iesniegumā noteiktajai Europas Savienības un valsts budžeta finansējuma proporcijai un iesniedz to Valsts kasē pārskaitīšanai valsts budžeta ieņēmumos.

28. Priekšapmaksas gadījumā atlikušo gala maksājumu no kopējā piešķirtā atbalsta Lauku atbalsta dienests pārskaita tikai pēc visu projektā paredzēto darbību īstenošanas.

29. Atbalsta pretendents vienu reizi projekta īstenošanas laikā ir tiesīgs Lauku atbalsta dienestā iesniegt tehniskus grozījumus plānā, kas pēc būtības nemaina plānotās aktivitātes. Plāna grozījumos paredzētās darbības īsteno tikai pēc grozījumu apstiprināšanas Lauku atbalsta dienestā.

30. Pieprasot atbalstu par faktiskajām izmaksām, atbalsta pretendents divu nedēļu laikā pēc projekta īstenošanas kopā ar maksājuma pieprasījumu Lauku atbalsta dienestā iesniedz pārskatu par projekta īstenošanas rezultātiem atbilstoši šo noteikumu 3.pielikumam.

31. Ja Lauku atbalsta dienests konstatē, ka atbalsta pretendenta izdevumi nav attiecināmi, tas atbalsta summu proporcionāli samazina vai pieņem lēmumu par atbalsta atmaksu saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā.

Ministru prezidente L.Straujuma

Zemkopības ministrs J.Dūklavs

01.07.2015. 12:25

1740

D.Urdziņa

67878724, Diana.Urdzina@zm.gov.lv